
REFERAT

privind prelungirea duratei Contractului de concesiune nr. 94/18.01.2005, încheiat în baza HCLMT nr. 156/21.12.2004 privind atribuirea directă printr-un contract de concesiune a unor bunuri către S.C. Administrarea Domeniului Public S.A.

Prin Hotărârea nr. 156/21.12.2004, Consiliul Local al Municipiului Timişoara a aprobat atribuirea directă, prin contract de concesiune, către S.C. Administrarea Domeniului Public S.A. Timişoara, pe o perioadă de 11 ani de zile, respectiv 01.01.2005 – 31.12.2015, a unor bunuri, în schimbul unei redevenţe lunare de 1 % din cifra de afaceri obţinută din exploatarea obiectului concesiunii.

În urma acestei Hotărâri s-a încheiat între Municipiul Timişoara şi S.C. Administrarea Domeniului Public S.A. Contractul de concesiune nr. 94/18.01.2005, modificat şi completat prin actele adiţionale nr. 1/27.02.2007, nr. 2/22.04.2013 şi nr. 3/04.04.2014.

Prin adresa nr. 5631/18.09.2015, înregistrată la Primăria Municipiului Timişoara cu nr. RE2015-002077/21.09.2015, SC Drumuri Municipale Timişoara SA solicită prelungirea Contractului de concesiune nr. 94/18.01.2005 cu o perioadă egală cu jumătate din durata sa iniţială, respectiv cu 5 ani şi 6 luni începând cu data de 01.01.2016 până în data de 30.06.2021.
Începând cu data de 23.09.2013 S.C. Drumuri Municipale Timişoara S.A. este succesoarea în drepturi a S.C.  Administrarea Domeniului Public S.A., ca urmare a fuziunii prin absorbţie dintre S.C. Administrarea Domeniului Public S.A. – societate absorbita, şi S.C. Drumuri Municipale Timişoara S.A. – societate absorbantă, conform sentinţei civile nr. 642/PI/20.08.2013, pronunţată de către Tribunalul Timiş, în dosarul nr. 7417/30/2013, definitivă şi irevocabilă, prin care s-a constatat legalitatea fuziunii.

Implementarea sistemului de parcare a autovehiculelor  în locurile de parcare amenajate şi neamenajate pe domeniul public în municipiul  Timisoara a fost aprobată încă din anul 1998, prin HCLMT nr. 153/09.06.1998, sub denumirea TELPARK, de către SC Administrarea Domeniului Public SA.

Regulamentul de funcţionare a Sistemului TELPARK a fost aprobat în data de 30.06.1998, prin HCLMT nr. 166, modificat ulterior în anul 1999, prin HCLMT nr. 70, şi în anul 2003, prin HCLMT nr. 241.
Ulterior, a fost adoptat un nou Regulament de funcţionare al sistemului de parcare a autovehiculelor în Municipiul Timişoara, intitulat TimPark, aprobat prin HCL Timişoara nr. 63/26.02.2013, cu modificările şi completările ulterioare, iar operatorul sistemului este SC Drumuri Municipale Timişoara SA.

Aprobarea acestui nou sistem de parcare are drept scop decongestionarea domeniului public  în zonele aglomerate ale oraşului sau care trebuiesc ocrotite de poluare exagerata, o mai bună administrare a locurilor de parcare existente pe raza municipiului; modernizarea sistemului de plată pentru parcare prin intermediul telefoniei mobile (SMS, voucher), etc.
Astfel, SC Drumuri Municipale Timişoara SA este societatea căreia i s-a autorizat desfăşurarea activităţii de implementare, aplicare a acestui sistem, verificarea modului în care funcţionează, respectiv constatarea abaterilor.
În virtutea faptului că S.C. Drumuri Municipale Timisoara SA este beneficiara contractului de concesiune nr. 94/18.01.2005, considerăm că întreţinerea și reparația parcărilor existente pe aceste străzi, precum şi construcţia de noi parcări din profitul realizat din încasările sistemului de parcare Timpark poate fi realizată de către această societate, care deţine atât utilajele şi tehnologia necesară, cât şi personalul necesar pentru realizarea tuturor acestor lucrări în regie proprie, ceea ce implică costuri cu mult reduse, respectiv operativitate crescuta în realizarea lucărilor necesare  în acest sens, aşa cum vor fi ele solicitate de către concesionar, respectiv de către Primăria Municipiului Timişoara.

Mai mult, S.C. Drumuri Municipale Timişoara SA are obligaţia de a întreţine şi repara parcările existente în zona concesionată, respectiv construcția de noi parcări, stabilită expres prin contractul de concesiune mai sus-mentionat, în limita a 50% din profitul obţinut din exploatarea bunurilor ce fac obiectul contractului, aşa cum rezultă din actul aditional nr . 2/22.04.2012, la contractul de concesiune.

Pe de alta parte, S.C. Drumuri Municipale Timişoara SA desfășoară și lucrările de întretinere și reparații drumuri, pentru mai multe sectoare din Municipiul Timișoara, acestea fiind atribuite urmare a unei licitații publice organizate de către instituţia noastră.

De la data de 01.10.1998 - de când a început să funcţioneze un sistem de parcare în Municipiul Timişoara şi până în prezent, S.C. Drumuri Municipale Timisoara SA a reuşit să realizeze investiţii  considerabile constând în reamenajări şi construcţii de noi parcări.

De asemenea, S.C. Drumuri Municipale Timisoara SA a reuşit pe parcursul celor aproximativ 17 ani de zile de la data funcţionării efective a unui sistem de parcare în Municipiul Timisoara, să instituie o practică judiciară pe raza insţantelor de judecată aflate în jurisdicţia Curţii de Apel Timişoara, cu privire la recuperarea pe cale judecatorească a sumelor de bani rezultate din taxele de penalizare aplicate pentru nerespectarea prevederilor Regulamentului de parcare, nemaiîntâlnită până la acea dată în România. 

Totodată, dorim să amintim faptul că S.C. Drumuri Municipale Timişoara SA - în vederea implementării şi exploatării sistemului de parcare TimPark - a achiziţionat licenţa pentru utilizarea telefoanelor mobile în activitatea de urmărire a respectării prevederilor Regulamentului TimPark şi pachetul de programe aferent sistemului de parcare, acestea fiind în proprietatea societăţii.

Mai mult, S.C. Drumuri Municipale Timişoara SA are în derulare proiecte pentru dezvoltarea infrastructurii de parcări în zone de locuinţe, sens în care s-a obţinut autorizatia de construire nr. 411/08.04.2015 pentru  amanajarea, începând cu anul curent, a unui număr de 672 locuri de parcare, din care s-au amenajat deja un număr de 65 de locuri.

Nu în ultimul rând, trebuie reţinut şi faptul că S.C. Drumuri Municipale Timişoara SA are  ca şi actionar unic  Consiliul Local al Municipiului Timisoara, ceea ce semnifică ca toate aceste măsuri vor fi benefice atât pentru societate cât şi pentru municipalitate şi cetăţenii acestui oraş.  

Analizând specificul contractului de concesiune şi ţinând cont de faptul că Societatea Drumuri Municipale Timişoara S.A., pe toată perioada contractului de concesiune mai sus amintit, şi-a îndeplinit obligaţiile contractuale asumate, deţine atât personalul necesar cât şi experienţa în domeniu, precum şi resursele tehnico-materiale şi umane, consideram că sunt îndeplinite condiţiile necesare în vederea prelungirii acestuia cu o perioadă egală cu jumătate din durata sa iniţială.

Potrivit art. 30, alin. 3 din Legea nr. 219/1998 privind regimul concesiunilor,  aplicabilă având în vedere că acest contract de concesiune a fost încheiat sub incidenţa acestei legi, ceea ce impune aplicarea legii în vigoare de la momentul încheierii contractului pe toată durata de valabilitate a acestuia. Acest articol prevede că, contractul de concesiune poate fi prelungit pentru o perioadă egală cu cel mult jumătate din durata sa iniţială, prin simplul acord de voinţă al părţilor. Mai mult, aceleaşi prevederi se regăsesc, în mod identic, şi în noua reglementare şi anume la art. 7, alin. 3 din OUG nr. 54/2006 privind regimul contractelor de concesiune de bunuri proprietate publică. De asemenea, contractul de concesiune a cărui prelungire se solicită, prevede posibilitatea prelungirii pentru o perioada egala cu jumatate din durata sa iniţială, aşa cum rezultă din cap. III, art. 3, alin. 2.

În conformitate cu prevederile OG nr.71/2002 privind organizarea şi funcţionarea serviciilor publice de administrare a domeniului public şi privat de interes local, autorităţile administraţiei publice locale au iniţiativa şi adoptă hotărâri referitoare la dezvoltarea şi modernizarea infrastructurii edilitar-urbane existente. De asemenea, în baza art. 128 alin. (1) din OUG nr.195/2002 privind circulaţia pe drumurile publice, autorităţile administraţiei publice locale au obligaţia de a asigura desfăşurarea fluentă şi în siguranţă a circulaţiei rutiere şi au atribuţii în stabilirea reglementărilor referitoare la regimul de acces şi circulaţie, staţionare şi parcare pentru diferite categorii de vehicule.

Ţinând cont de cele prezentate, propunem spre aprobarea Consiliului Local al Municipiului Timişoara  prelungirea duratei Contractului de concesiune nr. 94/18.01.2005 încheiat în baza HCLMT nr. 156/21.12.2004  cu o perioadă egală cu jumătate din durata sa iniţială, respectiv cu 5 ani şi 6 luni începând cu data de 01.01.2016 până în data de 30.06.2021, prin act adițional, conform Anexei.

